1. junī 12 stuņdēs Latgolys Centraluos bibliotekys (LCB) daiļliteraturys sektorā tiks atkluota tautys fotostudejis “Ezerzeme – F” fotoizstuode “Daugavpils cietoksnis”, informej bibliotekys puorstuove Tatjana Hodokova. Izstuode ir fotostudejis dalinīku veļtejums piļsātai tuos dzimšonys dīnys svineibuos.
Fotostudeja “Ezerzeme – F” nu jau vaira kai 30 godu garumā apvīnoj cylvākus, kas nav vīnaļdzeigi pret fotografeju: i profesionalus fotogrāfus, i amatīrus. Fotostudejis dalinīki aktivi pīsadola kolektivajuos izstuodēs, reikoj personalizstuodis, pīsadola cytu fotoklubu reikuotajūs pasuokumūs. 2016. goda beiguos fotostudejai “Ezerzeme – F” ir izguojuse pyrmuo fotogruomota “Daugavpils. Cilvēki. Daba”, kurymā apkūpuots tuos bīdru rodūšais veikums pādejūs pīcu godu laikā.
Izstuodē Latgolys Centralajā bibliotekā byus apsaveramys Daugovpiļs cītūkšņa kartenis – i kruosainys, i malnboltys. Karteņu autori ir Linards Onzuls, Olga Perevalova, Jurs Buklovskis, Ivars Skudra, Valērijs Cigankovs, Sergejs Sokolovs, Svetlana Pokule, Viktors Savčenko, Jūlija Kožemjakina i Genādijs Lins.
Izstuodis atkluošonys pasuokumā tiks nūsaukts fotostudejis “Ezerzemes – F” izsludynuotuo amatīru fotokonkursa “Cietoksnis objektīvā” uzvarātuojs. Konkursa mierkis beja dagrīzt viereibu nūzeimeigam Daugovpiļs kulturviesturis objektam – Daugovpiļs cītūkšņam i rūsynuot interesi par fotografeju. Izstuodis ekspozicejā tiks īkļauti lobuokī fotokonkursa dorbi.
Fotostudejis “Ezerzeme – F” izstuode byus apsaverama LCB daiļliteraturys i nūzaru literaturys sektorūs da 31. augusta.
ltg_Latn ltg_Latn ltg_Latn ltg_Latn ltg_Latn